CELEX: 32015R2015
Language: fi
Date: 2015-11-11 00:00:00
Title: Komission täytäntöönpanoasetus (EU) 2015/2015, annettu 11 päivänä marraskuuta 2015, ulkoisten luottoluokitusten arviointimenettelyjä koskevista Euroopan parlamentin ja neuvoston direktiivin 2009/138/EY mukaisista teknisistä täytäntöönpanostandardeista (ETA:n kannalta merkityksellinen teksti)

12.11.2015   
            
            
               FI
            
            
               Euroopan unionin virallinen lehti
            
            
               L 295/16
            
         KOMISSION TÄYTÄNTÖÖNPANOASETUS (EU) 2015/2015,
   annettu 11 päivänä marraskuuta 2015,
   ulkoisten luottoluokitusten arviointimenettelyjä koskevista Euroopan parlamentin ja neuvoston direktiivin 2009/138/EY mukaisista teknisistä täytäntöönpanostandardeista
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon vakuutus- ja jälleenvakuutustoiminnan aloittamisesta ja harjoittamisesta (Solvenssi II) 25 päivänä marraskuuta 2009 annetun Euroopan parlamentin ja neuvoston direktiivin 2009/138/EY (1) ja erityisesti sen 44 artiklan 4 a kohdan neljännen alakohdan,
   sekä katsoo seuraavaa:
   
               (1)
            
            
               Direktiivin 2009/138/EY 44 artiklan 4 a kohdassa tarkoitettujen ulkoisten luottoluokitusten asianmukaisuutta koskevien lisäarviointien olisi oltava keskeinen ja tärkeä osa riskienhallintajärjestelmää, sillä niillä vähennetään vakuutusteknisen vastuuvelan ja vakavaraisuuspääomavaatimuksen laskentaan liittyviä riskejä.
            
         
               (2)
            
            
               Koska lisäarvioinnit ovat osa riskienhallintajärjestelmää, niihin liittyvien menettelyllisten seikkojen on sisällyttävä direktiivin 2009/138/EY 41 artiklan 3 kohdassa tarkoitettuihin vakuutus- ja jälleenvakuutusyritysten riskienhallintaa koskeviin toimintaperiaatteisiin.
            
         
               (3)
            
            
               Vakuutus- ja jälleenvakuutusyritysten toiminnan luonne, laajuus ja monimuotoisuus olisi otettava huomioon, kun yritykset sisällyttävät lisäarviointeja koskevat menettelylliset seikat riskienhallintaa koskeviin toimintaperiaatteisiinsa ja dokumentoivat lisäarviointien tulokset sekä silloin kun ne päättävät siitä, miten tällaiset arvioinnit suoritetaan.
            
         
               (4)
            
            
               Tämä asetus perustuu Euroopan vakuutus- ja lisäeläkeviranomaisen komissiolle toimittamiin teknisten täytäntöönpanostandardien luonnoksiin.
            
         
               (5)
            
            
               Euroopan vakuutus- ja lisäeläkeviranomainen on järjestänyt avoimia julkisia kuulemisia tämän asetuksen perustana olevista teknisten täytäntöönpanostandardien luonnoksista, analysoinut niihin mahdollisesti liittyviä kustannuksia ja hyötyjä sekä pyytänyt lausunnon Euroopan parlamentin ja neuvoston asetuksen (EU) N:o 1094/2010 (2) 37 artiklan mukaisesti perustetulta vakuutus- ja jälleenvakuutusalan osallisryhmältä,
            
         ON HYVÄKSYNYT TÄMÄN ASETUKSEN:
   1 artikla
   Riskienhallintaa koskevat toimintaperiaatteet
   Arvioidessaan vakuutusteknisen vastuuvelan ja vakavaraisuuspääomavaatimuksen laskennassa käytettyjen ulkoisten luottoluokitusten asianmukaisuutta tekemällä direktiivin 2009/138/EY 44 artiklan 4 a kohdassa tarkoitettuja lisäarviointeja vakuutus- ja jälleenvakuutusyritysten on sisällytettävä riskienhallintaa koskeviin toimintaperiaatteisiinsa seuraavat kohdat:
   
               a)
            
            
               lisäarviointien soveltamisala ja toteuttamistiheys;
            
         
               b)
            
            
               tapa, jolla lisäarvioinnit toteutetaan, mukaan lukien oletukset, joihin ne perustuvat;
            
         
               c)
            
            
               lisäarviointien säännöllisten uudelleentarkastelujen tiheys ja olosuhteet, joissa edellytetään tapauskohtaista lisäarviointien uudelleentarkastelua.
            
         2 artikla
   Riskienhallintatoiminnon tehtävät
   Vakuutus- ja jälleenvakuutusyritysten on varmistettava, että riskienhallintatoiminto kattaa lisäarvioinnit 1 artiklassa tarkoitettujen riskienhallintaa koskevien toimintaperiaatteiden mukaisesti ja että tulokset otetaan asianmukaisesti huomioon vakuutusteknisen vastuuvelan ja vakavaraisuuspääomavaatimuksen laskennassa.
   3 artikla
   Lisäarvioinneissa käytettävät tiedot
   Lisäarviointeja suorittaessaan vakuutus- ja jälleenvakuutusyritysten on käytettävä luotettavista lähteistä saatuja ajantasaisia tietoja.
   4 artikla
   Lisäarviointien uudelleentarkastelu
   1.   Direktiivin 2009/138/EY 41 artiklan 3 kohdan mukaisesti vakuutus- ja jälleenvakuutusyritysten on tarkasteltava tekemiään lisäarviointeja uudelleen ainakin vuosittain.
   2.   Lisäksi vakuutus- ja jälleenvakuutusyritysten on tarkasteltava lisäarviointeja uudelleen tapauskohtaisesti, jos jokin 1 artiklan c alakohdassa tarkoitetuista olosuhteista toteutuu tai jos oletukset, joihin arvioinnit perustuvat, eivät ole enää voimassa.
   5 artikla
   Dokumentointi
   Vakuutus- ja jälleenvakuutusyritysten on dokumentoitava seuraavat seikat:
   
               a)
            
            
               tapa, jolla lisäarvioinnit suoritetaan, sekä niiden tulokset;
            
         
               b)
            
            
               se, missä määrin lisäarviointien tulokset otetaan huomioon vakuutusteknisen vastuuvelan ja vakavaraisuuspääomavaatimuksen laskennassa.
            
         6 artikla
   Voimaantulo
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 11 päivänä marraskuuta 2015.
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EUVL L 335, 17.12.2009, s. 1.
   
      (2)  Euroopan parlamentin ja neuvoston asetus (EU) N:o 1094/2010, annettu 24 päivänä marraskuuta 2010, Euroopan valvontaviranomaisen (Euroopan vakuutus- ja lisäeläkeviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/79/EY kumoamisesta (EUVL L 331, 15.12.2010, s. 48).